Document ID: 32002R0748

32002R0748
L 115/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 748/2002 НА КОМИСИЯТА
от 29 април 2002 година
за преустановяване прилагането и откриване на тарифни квоти, прилагани за вноса в Общността на някои преработени земеделски продукти с произход от Унгария, и за изменение на Регламент (ЕО) № 1477/2000
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), последно изменен с Регламент (ЕО) № 2580/2000 (2), и по-специално член 7, параграф 2 от него,
като взе предвид Решение 1999/67/ЕО на Съвета от 22 октомври 1998 г. относно сключването на Протокол за адаптиране на търговските аспекти на Европейското споразумение между Европейските общности и държавите-членки, от една страна, и Република Унгария, от друга страна, така че да се отчетат както присъединяването на Република Австрия, Република Финландия и Кралство Швеция към Европейския съюз, така и резултатите от Уругвайския кръг преговори в областта на селското стопанство, подобренията по отношение на съществуващия преференциален режим (3), и по-специално член 2 от него,
като има предвид, че:
(1)
Протокол 3 към Европейското споразумение за асоцииране между Европейските общности и техните държави-членки, от една страна, и Република Унгария, от друга страна, одобрено с Решение 93/742/Евратом, ЕОВС, ЕО на Съвета и на Комисията (4), установява търговските договорености за преработените земеделски продукти, изброени по-долу.
(2)
Протокол 3 към Европейското споразумение бе изменен по отношение обема на тарифните квоти и системата за изчисляване на намалените земеделски компоненти и на допълнителните мита с Решение № 2/2002 на Съвета за асоцииране ЕО-Унгария от 16 април 2002 г. относно подобряванията на търговските договорености за преработените земеделски продукти, предвидени в протокол 3 към Европейското споразумение (5). Измененията влизат в сила от 1 януари 2002 г.
(3)
В резултат на горното е целесъобразно да се преустанови прилагането на тарифните квоти, отворени за 2002 г. за вноса в Европейската общност на продукти с произход от Унгария с Регламент (ЕО) № 2542/2001 на Комисията (6) и да се отворят новите годишни квоти, посочени в приложение I към протокол 3. За 2002 г. новите квоти следва да се отворят от 1 януари до 31 декември. Същевременно следва да се уточни, че вече осъщественият внос от Унгария, по отношение на който се прилагат квотите, предвидени в Регламент (ЕО) № 2542/2001, трябва да се разглежда като част от новите тарифни квоти. Митата, приложими към този внос, се възстановяват, ако е необходимо, в съответствие с разпоредбите на членове 878 до 898 от Регламент (ЕИО) № 2454/93 на Комисията от 2 юли 1993 г. относно определяне на разпоредби за прилагането на Регламент (ЕИО) № 2913/92 на Съвета за създаване на Митнически кодекс на Общността (7), последно изменен с Регламент (ЕО) № 444/2002 (8).
(4)
Тарифните квоти, отворени за Унгария, трябва да се управляват в съответствие с Регламент (ЕИО) № 2454/93.
(5)
Намалените земеделски компоненти и допълнителните мита, прилагани от 1 юли 2000 г. за внос в Общността на стоки, които са предмет на Регламент (ЕО) № 3448/93, определени в рамките на Европейското споразумение с Унгария по силата на Регламент (ЕО) № 1477/2000 на Комисията (9), последно изменен с Регламент (ЕО) № 176/2002 (10), следва да бъдат премахнати.
(6)
Следователно Регламент (ЕО) № 1477/2000 трябва да бъде изменен.
(7)
Мерките, предвидени в настоящия регламент, са в съответствие със становището на Управителния комитет по хоризонталните въпроси във връзка с търговията с преработени земеделски продукти, които не са изброени в приложение I,
ПРИЕ НАСТОЯЩИЯ РЕГЛАМЕНТ:
Член 1
1. Прилагането на тарифните квоти, отворени по силата на приложение IV към Регламент (ЕО) № 2542/2001, се преустановява, считано от 1 януари 2002 г.
2. Тарифните квоти на Общността за продукти с произход от Унгария, посочени в приложения I и II, се отварят ежегодно от 1 януари до 31 декември.
За 2002 година, те се отварят от 1 януари до 31 декември 2002 г.
3. Тарифните квоти за продуктите, посочени в приложение I, се освобождават от мито.
4. В границите на тарифните квоти, уточнени в приложение II, по отношение на съответните продукти се прилага мито от 0 % + 1,8 EUR/100 kg/net eda. Това мито е предмет на годишно намаление от 10 %, считано от 1 януари 2003 г.
Член 2
Количествата стоки, които са предмет на тарифни квоти и са в свободно обращение от 1 януари 2002 г. в съответствие с Регламент (ЕО) № 2542/2001, и преди влизането в сила на този регламент, се включват в количествата, изложени в приложения I и II.
Член 3
Тарифните квоти на Общността, посочени в член 1, параграф 2, се управляват от Комисията в съответствие с членове 308а, 308б и 308в от Регламент (ЕИО) № 2454/93.
Член 4
Регламент (ЕО) № 1477/200 се изменя, както следва:
1.
член 2, трети параграф се отменя;
2.
приложения V, VI, VII и VIII се заличават.
Член 5
Настоящият регламент влиза в сила в деня на публикуването му в Официален вестник на Европейските общности.
Прилага се от 1 януари 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 април 2002 година.

Labels: 3
18
17